6. schôdza NR SR - 5.deň - B. popoludní
Dátum: 2020-04-28
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

3. Vážená, vážený pán podpredseda Národnej rady, vážený pán minister, kolegyne, kolegovia, dovoľte mi teda pokračovať v tom takom stručnom zanalyzovaní chýb a nedostatkov v programovom vyhlásení vlády, minule za 30 minút som sa dostal na stranu 25, tak dúfam, že stihneme nejakých 5 strán. Predtým mi ale dovoľte vysloviť nejaké želanie, že teda vláda dnes uvoľní na svojom rokovaní ďalšie a ďalšie opatrenia, ktoré likvidujú ekonomiku, a zmení ten šikan, šikanózny prístup k ľudom, ktorí musia denne chodiť cez štátnu hranicu. Sú občanmi Slovenskej republiky a zažívajú na tých hraniciach také kontroly, že keby sme ich, a také správanie, že keby sme toto správanie dali voči cudzincom, tak by asi Únia z toho bola veľmi nemilo prekvapená. Takže poďme na programové vyhlásenie vlády. Na strane 25 je taká veľmi iba nevinná zmienka o migračnej politike: „Vláda Slovenskej republiky posúdi možnosť centralizovať agendu migračnej politiky na jednom mieste a pripraví a schváli novú migračnú politiku na obdobie rokov 2021 - 2025.“ Ani slovo o tom, ako by tá migračná politika mala vyzerať. Ani slovo o tom, že či budeme naďalej sa snažiť odolávať tlaku Európskej únie na zaplavenie Slovenska imigrantami a cudzincami, ktorí tu nemajú čo robiť. Takže ja teraz kritizujem nie to, že vy nemáte predstavu o migračnej politike na toto volebné obdobie, ale kritizujem to, že tá predstava tam nie je napísaná. Že naozaj je to nekonkrétne a ani pri najlepšej vôli, ani keby sme vás chceli pochváliť za stať migračná politika, tak to nemôžme urobiť, pretože tam chýbajú akékoľvek bližšie, nevravím, že konkrétne opatrenia, ale aspoň nejaké, aspoň nejaké náznaky, že ako by tá migračná politika mala vyzerať alebo ako bude vyzerať. Na strane 26, priatelia, to, aj keď to nebude veľmi hodnotné, čo sa týka veci, ale čo sa týka úrovne programového vyhlásenia vlády a vášho zmýšľania, teda tých, ktorí to písali, to musím povedať, lebo je to naozaj, je to naozaj Orwell a 1984, a to si, prosím, prečítajte, my vám tie knižky aj dáme, ak nemáte: „Vláda Slovenskej republiky vytvorí komisiu na analýzu možností úpravy miestneho a regionálneho usporiadania samosprávy, ktorá bude subkomisiou komisie na štrukturálnu reformu verejnej správy.“ Takže ideme vytvárať komisiu, ktorá bude subkomisiou komisie. Krásička. To ja si myslím, že v 50. rokoch to takto niekde niekedy fungovalo, a vždy, keď čítam tieto perly v tomto dokumente, tak ma napadne Richard Sulík: „menej štátu, nižšie dane“. Potom som celkom nepochopil na strane 27 tvrdenie, že vláda Slovenskej republiky bude podporovať rozhodovanie na základe dôkazov prostredníctvom budovania odborných a analytických kapacít. Ja som si myslel, že na základe dôkazov má rozhodovať nejaký súd a na základe dôkazov sa rozhoduje nejaké rozhodovacie konania v nejakej veci, ale nie vláda Slovenskej republiky, ktorá je exekutívnym orgánom ide rozhodovať na základe nejakých dôkazov. Akých dôkazov, o čom dôkazov? „Vláda Slovenskej republiky po zvážení bezpečnostných rizík zavedie popri klasickom hlasovaní aj elektronické hlasovanie vo voľbách.“ Toto je pre mňa absolútny výkričník, absolútny výkričník, obrovské riziko, že sa nám tu chystá počítačom centralizovaná kontrola a ovládanie volieb, ale hlavne volebných výsledkov. Keď vidíme, keď vidíme, kto má viesť informatizáciu Slovenska, komu chcete dať takúto agendu do rúk, a potom tu napíšete, že vy chcete cez počítač riadiť a kontrolovať voľby a umožniť elektronické hlasovanie, tak sa nemôžte čudovať, že naozaj tie obavy sú tu. O tom, že základná, základné nejaké názvoslovie, terminológia z oblasti informatiky asi tým ľuďom, ktorí spracovávali tento dokument, nič nehovorí, a napriek tomu sa chcete hrať na moderných a chcete to robiť všetko elektronicky a počítačovo a neviem ako, vypovedá aj tvrdenie strany 28, kde hovoríte, že vytvoríte nový register, ktorý bude obsahovať dátovo konzistentné údaje. Tak, priatelia, treba si zobrať slovník cudzích slov do ruky a porozmýšľať nad tým, čo to znamená dátovo konzistentný údaj. V preklade: údajovo konzistentný údaj. To ako keby ste povedali tekutá tekutina. No a teraz som veľmi rád, veľmi rád, že práve ja mám tú česť, že tu sedí pán minister Naď. My sme proste od prvej chvíle úplne autentická dvojica, kde na strane 31 v rámci obrannej politiky, my sme to už s pánom ministrom veľmi živo debatovali na výbore, ale tak si myslím, že plénum je ten skutočne najdôležitejší orgán Národnej rady, kde to treba znova zdôrazniť a povedať, na strane 31: „Vláda Slovenskej republiky bude aktívne prispievať k posilňovaniu kolektívnej obrany v rámci NATO vrátane účasti ozbrojených síl a predsunutej vojenskej prítomnosti a zvýšenia príspevkov na vojenské cvičenia mimo územia Slovenskej republiky.“ To znamená, tu úplne otvorene píšete, že ideme viac a viac sa podieľať na takých operáciách Ozbrojených síl Slovenskej republiky, ktoré nemajú s obranou Slovenskej republiky nič spoločné. Na takých operáciách, kde prítomnosť našich vojakov bude mnohokrát nežiaduca, kde prítomnosť vojakov slovenských ozbrojených síl, Ozbrojených síl Slovenskej republiky bude možno niekedy, možno byť hodnotená ako prítomnosť okupačných síl, tak ako to bolo v Afganistane, pretože všetky cudzie vojská tam boli vojská okupačné. A veľmi tvrdo a veľmi draho zaplatila za to Česká republika, kde jej vojaci, žiaľ, pocítili, pocítili odpor miestneho obyvateľstva. Toto je naozaj otvorená, otvorené priznanie sa k tomu, že slovenskí vojaci majú byť ešte viacej posielaní preč od svojich rodín, od svojich mám, od svojich detí, majú byť vystavovaní riziku len preto, že vy sa chcete stať krásnymi v očiach Američanov a našich spojencov v rámci NATO. Hovorí o tom aj ďalšia veta na strane 31, pán minister to už aj vie, preto ani nehovorím k nemu, lebo on presne vie, čo idem povedať. Podporí... „Vláda Slovenskej republiky podporí účelnú, regionálnu a bilaterálnu spoluprácu v oblasti obrany, pričom Spojené štáty americké považuje za kľúčového spojenca vzhľadom na ich jedinečné spôsobilosti nevyhnutné pre kolektívnu obranu, ktorými naši európski spojenci nedisponujú.“ Vy tu v jednej vete vážená koalícia hovoríte o tom, že NATO je neschopné, že NATO je neschopné a nemá dostatočné spôsobilosti, a preto sa ako stratený syn vkladáme do náručia Spojených štátov amerických a ich... (Reakcia z pléna.) Pán minister tu potvrdzuje, že je to tak. (Reakcia z pléna.) NATO ako celok. Do náručia Spojených štátov amerických, ktoré oceňujeme vďaka ich agresívnej zahraničnej militantnej, štváckej politike. A pán minister na výbore - a dúfam, že povie, že to tak naozaj bolo - na moju otázku, že čo je tou unikátnou spôsobilosťou Spojených štátov, resp. v tomto prípade povedzme si na rovinu, Armády Spojených štátov alebo vojenských síl Spojených štátov, lebo nejde o nejaké civilné teraz hodnotenie Spojených štátov amerických, ale o ich vojenskú účasť a vojenskú výkonnosť. Čo je tou špeciálnou nejakou spôsobilosťou, prečo sa musíme tak veľmi obracať na Spojené štáty americké? A pán minister odpovedal, že bez nich by nebol možné uskutočniť, nebolo možné uskutočniť úspešnú vojenskú intervenciu v Líbyi. Je tak? (Reakcia z pléna.) Môžte to opraviť. Čiže my považujeme útok na suverénnu krajinu, akou bola Líbya a technologické a vojenské pris..., nejaké pripojenie sa k tomuto útoku za kľúčovú vojenskú spôsobilosť, prečo musíme sa tak podriaďovať Spojeným štátom americkým vo vojensko-politickej a zahraničnopolitickej oblasti. Toto naozaj sa nedá nazvať inak ako druhá zrada po auguste ’68. (Reakcia z pléna.) Druhá zrada po auguste ’68. Vadili tu ruské čižmy, ale teraz ideme otvárať dvere pre čižmy americké. Pre stíhačky americké... (Reakcia z pléna.) Pán Pročko, kľud, dajte magnézium. Pre stíhačky americké sme už vzdušný priestor otvorili a ideme bez hanby, bez hanby ideme Slovensko podriaďovať americkej vojenskej nadvláde. Ja som veľmi zvedavý, aký bude presný text znenia návrhu zmluvy o vojenskej spolupráci medzi Slovenskou republikou a Spojenými štátmi americkými. To bude veľmi zvedavá vec. Ďakujem pekne.